## Pravilnik o registru kulturnih dobara Republike Hrvatske

### NN 37/2001 (25.4.2001.), Pravilnik o registru kulturnih dobara Republike Hrvatske

# MINISTARSTVO KULTURE

652

Na temelju članka 14. stavak 4. Zakona o zaštiti i očuvanju kulturnih
dobara (»Narodne novine«, broj 69/99), ministar kulture donosi

## PRAVILNIK

### O REGISTRU KULTURNIH DOBARA REPUBLIKE HRVATSKE

Članak 1.

Ovim Pravilnikom propisuje se oblik, sadržaj i način vođenja Registra
kulturnih dobara Republike Hrvatske (u daljnjem tekstu: Registar).

Ovim se Pravilnikom podrobnije uređuju i pitanja:

– pripreme i donošenja rješenja o preventivnoj zaštiti kulturnih dobara,

– postupak utvrđivanja
svojstva kulturnog dobra, te

– evidencije kulturnih dobara
od lokalnog značenja.

Ovim se Pravilnikom utvrđuju
i oznake konzervatorskih odjela Ministarstva kulture i Gradskog zavoda za
zaštitu spomenika kulture i prirode u Zagrebu (u daljnjem tekstu: nadležna tije­la).

Članak 2.

Nadležna tijela donose
rješenja o preventivnoj zaštiti kulturnih dobara i pripremaju stručne podloge
za utvrđivanje svojstva kulturnoga dobra na način propisan Zakonom o zaštiti i
očuvanju kulturnih dobara (u daljnjem tekstu: Zakon) i ovim Pravilnikom.

Uprava za zaštitu kulturnih
dobara Ministarstva kulture (u dalj­njem tekstu: Uprava) priprema dokumentaciju
i izrađuje pri­jed­loge rješenja o proglašenju nacionalnog kulturnog dobra u
skla­du sa Zakonom i ovim Pravilnikom.

Pripreme i donošenje rješenja o preventivnoj zaštiti kulturnoga dobra

Članak 3.

Rješenje o preventivnoj
zaštiti kulturnoga dobra priprema i donosi nadležno tijelo na temelju prijave
podnesene u skladu s člankom 4. stavak 3. Zakona ili po službenoj dužnosti.

U rješenju o preventivnoj
zaštiti se, osim elemenata propisanih Zakonom o općem upravnom postupku,
obavezno navode:

– osnovni identifikacijski
podaci o dobru (lokalitet, naziv, katastarska čestica i općina, vlasništvo,
korisnik, odnosno imatelj),

– sažeti opis dobra,

– sažeto obrazloženje pretpostavljenih svojstava kulturnog dobra,

– sustav mjera zaštite preventivno zaštićenog dobra i

– vrijeme važenja rješenja o preventivnoj zaštiti.

Postupak ispitivanja i usklađivanja rješenja o registraciji spomenika
kulture

Članak 4.

Postupak ispitivanja i usklađivanja rješenja o registraciji spomenika
kulture sukladno članku 120. Zakona provest će stručno povjerenstvo iz članka
5. ovoga Pravilnika u skladu sa Zakonom i ovim Pravilnikom, a na prijedlog
nadležnoga tijela.

Postupak utvrđivanja svojstva kulturnog dobra

Članak 5.

Pomoćnik ministra kulture
koji je na čelu Uprave (u dalj­njem tekstu: pomoćnik ministra) utvrđuje
svojstvo kulturnog dobra na prijedlog stručnog povjerenstva a na temelju
pripremljenog prijedloga nadležnog tijela, priložene dokumentacije i stručnog
vrednovanja.

Stručno povjerenstvo ima 5
članova koje imenuje pomoćnik ministra iz reda stručnih djelatnika Uprave,
vodeći računa da u njemu budu zastupljene odgovarajuće struke iz područja
djelatnosti koje su od interesa za zaštitu kulturne baštine.

Stručno povjerenstvo razmatra
prijedloge na sjednicama.

Tajnik stručnog povjerenstva
je stručni djelatnik Uprave.

O radu stručnog povjerenstva
vodi se dokumentacija koja sadrži:

– akt o imenovanju stručnog
povjerenstva,

– pozive za sjednice,

– prijedloge koji su
razmatrani na sjednicama, te

– ovjerene zapisnike sjednica
s donesenim zaključcima.

Članak 6.

Prijedlog za utvrđivanje svojstva kulturnog dobra priprema nadležno
tijelo na temelju prijave podnesene u skladu s člankom 4. stavak 3. Zakona ili
po službenoj dužnosti.

Obavezna dokumentacija uz
prijedlog za utvrđivanje svojstva kulturnog dobra sadrži:

*za pojedinačna nepokretna
kulturna dobra*

– osnovni identifikacijski podaci o kulturnom dobru (lokalitet, naziv,
vlasništvo, korisnik, odnosno imatelj),

– položajni nacrt s prikazom
prostornih međa u odgo­vara­jućem mjerilu,

– izvod iz zemljišnih knjiga,

– sažeti opis kulturnog dobra
uz osnovne povijesne podatke i obrazloženje svojstava kulturnog dobra, te

– sustav mjera zaštite
kulturnog dobra.

*za povijesne cjeline*

– osnovni identifikcijski podaci (lokalitet, naziv),

– opis prostornih međa
područja na koje se odnosi zaštita i režimi zaštite,

– kartografski prikaz prostornih
međa s režimom zaštite u odgovarajućem mjerilu,

– sažeti opis cjeline i glavne značajke njezinog inventara uz navođenje
razloga za utvrđivanje svojstva kulturnog dobra,

– popis pojedinačno zaštićenih kulturnih dobara na području povijesne
cjeline, te

– sustav mjera zaštite kulturnog dobra.

*za pojedinačna pokretna
kulturna dobra*

– osnovni identifikacijski podaci (naziv, dimenzije, materijal, autor),

– podaci o smještaju/mjestu čuvanja,

– sažeti opis predmeta uz navođenje razloga za utvrđivanje svojstva
kulturnog dobra,

– osnovnu fotodokumentaciju, te

– sustav mjera zaštite kulturnog dobra.

*za zbirke pokretnih
kulturnih dobara*

– osnovni identifikacijski podaci (naziv zbirke, porijeklo, vrste
predmeta, broj predmeta),

– podaci o smještaju/mjestu čuvanja,

– sažeti opis zbirke uz navođenje razloga za utvrđivanje svojstva
kulturnog dobra,

– popis predmeta u zbirci s osnovnim podacima (naziv, dimenzije,
materijal, autor, fotodokumentacija), te

– sustav mjera zaštite zbirke pokretnih kulturnih dobara.

*za nematerijalna kulturna
dobra*

– osnovni identifikacijski podaci,

– podaci o nalazu, mjestu čuvanja tradicije, mjestu sačuvanih
odgovarajućih oblika nematerijalnog kulturnog dobra,

– sažeti opis nematerijalnog kulturnog dobra uz navođenje razloga za
utvrđivanje svojstva kulturnog dobra, te

– sustav mjera zaštite kulturnog dobra.

Članak 7.

Postupak vrednovanja kulturnih dobara od najvećeg nacionalnog značenja
za Republiku Hrvatsku provodi posebno stručno povjerenstvo koje, sukladno
članku 13. stavak 2. Zakona imenuje ministar kulture iz reda istaknutih
stručnjaka za kulturnu baštinu.

Na rad posebnog stručnog
povjerenstva primjenjuju se odred­be članka 5. stavka 4. – 7. ovoga Pravilnika.

Članak 8.

Prijedlog za utvrđivanje
svojstva kulturnoga dobra od naj­većeg nacionalnog značenja priprema Uprava na
temelju prethodno utvrđenog svojstva kulturnog dobra prema članku 5. ovoga
Pravilnika, te ocjene i prijedloga stručnog povjerenstva iz članka 7. ovoga
Pravilnika.

Obavezna dokumentacija uz
prijedlog za utvrđivanje svojstva kulturnog dobra od najvećeg nacionalnog
značenja za Republiku Hrvatsku sadrži:

– odgovarajuću dokumentaciju
na osnovi koje je utvrđeno svojstvo kulturnog dobra (članak 6. stavak 2. ovoga
Pravilnika) i

– obrazloženje prijedloga za utvrđivanje svojstva kulturnog dobra od
najvećeg nacionalnog značenja za Republiku Hrvatsku.

Članak 9.

Rješenjem o utvrđivanju svojstva kulturnog dobra, na osnovi prijedloga
stručnog povjerenstva iz članka 5. ovoga Pravilnika, donosi pomoćnik ministra.

Rješenje o utvrđivanju svojstva kulturnog dobra određuje se i upis na
Listu zaštićenih kulturnih dobara u Registru.

Rješenje o utvrđivanju svojstva kulturnog dobra od naj­većega
nacionalnog značenja za Republiku Hrvatsku na prijedlog posebnog stručnog
povjerenstva iz članka 7. ovoga Pravilnika donosi ministar kulture.

Rješenjem o utvrđivanju svojstva kulturnog dobra od naj­većega
nacionalnog značenja određuje se i upis u Listu kulturnih dobara od nacionalnog
značenja u Registru.

U rješenjima iz stavaka 1. i 3. ovog članka, osim elemenata propisanih
Zakonom o općem upravnom postupku, obavezno se navode svi podaci na osnovi
kojih je utvrđeno svojstvo kulturnog dobra navedeni u članku 6. ovoga
Pravilnika.

Oblik Registra

Članak 10.

Registar kulturnih dobara Republike Hrvatske vodi Uprava za zaštitu
kulturnih dobara Ministarstva kulture.

Registar je javna knjiga, a sastoji se od:

1. Liste preventivno zaštićenih dobara,

2. Liste zaštićenih kulturnih dobara i

3. Liste kulturnih dobara od nacionalnog značenja.

Uz Registar, za svako upisano dobro, vodi se zbirka isprava.

Sastavni dio Registra je imenik dobara.

Članak 11.

Registar se vodi u elektroničkom obliku uz upotrebu raču­nalnog programa
sa strukturom baze podataka propisanom član­kom 15. ovoga Pravilnika.

Programom kojim se upravlja bazom podataka Registra mora se osigurati
autentičnost zapisa.

Po završetku kalendarske godine svi upisi u Registar ispisuju se na
papir podijeljeno na Liste iz članka 10. stavak 2. ovoga Pravil­nika i uvezuju
se u knjige, te prošivaju vrpcom i pečate.

Ministar kulture ovjerava ispis Registra na unutarnjoj strani korica
svake knjige, uz navođenje ukupnog broja registarskih listova.

Članak 12.

Podaci u Registru čuvaju se
trajno.

Mjere, sredstva i uvjete
osiguranja, pohranjivanja i zaštite podataka Registra određuje pomoćnik
ministra.

if !supportEmptyParas endif

Članak 13.

Pristup podacima Registra
koji se vodi na elektroničkom računalu dopušten je samo ovlaštenim osobama koje
raspolažu odgovarajućom lozinkom. Lozinku dodjeljuje pomoćnik ministra ili
osoba koju on za to ovlasti.

Članak 14.

Svi podaci koji se unose u
Registar moraju imati svoju sigurnosnu kopiju pohranjenu na odgovarajućem
mediju.

Sigurnosna kopija iz stavka 1. ovoga članka stvara se najmanje jedanput
mjesečno i čuva se 2 mjeseca.

Sigurnosna kopija iz stavka 1. ovoga članka čuva se na odvojenom mjestu
osiguranom od neovlaštenoga pristupa, prodora vode ili vatre i služi kao
pričuvna kopija u slučaju oštećenja podataka na elektroničkom računalu.

Pomoćnik ministra pisano utvrđuje mjesto pohrane sigurnosne kopije iz
stavka 1. ovoga članka i osobu odgovornu za izradu i čuvanje kopije.

Sadržaj Registra

Članak 15.

Za svako dobro u bazi podataka Registra otvara se novi slog, a svako se
dobro ispisuje na posebni registarski list.

Svaki slog sadrži sljedeće podatke koji se ispisuju na registarski list:

– Oznaka liste (N - nacionalna kulturna dobra, Z - zaštićena kulturna
dobra, P - preventivno zaštićena dobra, L - evidencija dobara od lokalnog
značenja, B - brisano iz Registra kulturnih dobara)

– Oznaka konzervatorskog odjela

– Redni broj upisa

– Datum upisa

– Broj i datum rješenja na osnovi kojega se obavlja upis u Registar
(rješenje o preventivnoj zaštiti, odnosno rješenje o utvr­đivanju svojstva
kulturnog dobra, odnosno rješenje o pro­glašenju nacionalnim kulturnim dobrom,
odnosno akt o progla­šenju lokalnog dobra)

– Datum isteka važenja preventivne zaštite

– Naziv (nepokretnog dobra/povijesne cjeline/pokretnog
dobra/zbirke/nematerijalnog dobra)

– Klasifikacija (nepokretno
kulturno dobro/pokretno kulturno dobro/nematerijalno kulturno dobro)

– Vrijeme nastanka (datacija)

– Smještaj dobra (županija,
općina/grad, naselje, lokalitet, adresa, topografske oznake za arheološka
dobra)

– Ustanove pohrane ili
smještaja (za pokretna dobra i zbirke, te za dokumentaciju o nematerijalnom
dobru)

– Ime i prezime, odnosno
naziv i adresa vlasnika/korisnika/ imatelja kulturnog dobra, odnosno ime i
prezime i adresa osobe koja je sačuvala tradiciju ili dokumentaciju o
nematerijalnom dobru

– Popis katastarskih čestica
unutar prostornih međa dobra (za pojedinačna nepokretna dobra)

– Katastarska općina

– Opis prostornih međa zaštićenog
područja za dobra (za povijesne cjeline)

– Površina zaštićenog
područja (za nepokretna dobra)

– Autor kulturnog dobra

– Ličnosti i organizacije vezani uz povijest kulturnoga dobra

– Dimenzije (za pokretna dobra)

– Materijal od kojega je dobro izrađeno i tehnika izrade (za pokretna
dobra)

– Broj predmeta u zbirci

– Karakteristična fotografija

– Identifikacijski podaci (povijesni sažetak i opis kulturnoga dobra)

– Naknadni upisi.

Zbirka isprava

Članak 16.

Za svako kulturno dobro
upisano u Registar vodi se zbirka isprava.

Zbirka isprava sadrži:

– rješenje na temelju kojega
je kulturno dobro upisano u Registar (rješenje o preventivnoj zaštiti dobra,
odnosno rješenje o utvrđivanju svojstva kulturnog dobra, odnosno rješenje o
progla­šenju nacionalnim kulturnim dobrom, odnosno akt o proglašenju lokalnim
dobrom),

– zabilješku o pravomoćnosti
rješenja,

– cjelokupnu dokumentaciju
podnesenu uz prijedlog za dono­šenje rješenja,

– osnovnu (karakterističnu)
fotodokumentaciju, te

– izvod iz zapisnika sa
sjednice stručnoga povjerenstva na kojoj je prihvaćen prijedlog za utvrđivanje
svojstva kulturnog dob­ra, odnosno kulturnog dobra od nacionalnog značenja.

Pored navedenih dokumenata
zbirka isprava sadrži i:

*za pojedinačna nepokretna
kulturna dobra*

– izvod iz katastra s popisom katastarskih čestica i označenim
prostornim međama kulturnoga dobra,

– izvod iz zemljišnih knjiga, te

– osnovnu fotodokumentaciju.

*za kulturno-povijesne cjeline*

– kartografsku podlogu u odgovarajućem mjerilu s označenim prostornim
međama i režimima zaštite povijesne cjeline,

– osnovnu fotodokumentaciju, te

– popis pojedinačno zaštićenih kulturnih dobara na području
kulturno-povijesne cjeline.

*za pojedinačna pokretna
kulturna dobra*

– potpunu fotodokumentaciju

*za cjeline ili zbirke
pokretnih kulturnih dobara*

– popis pojedinačnih predmeta u cjelini, odnosno zbirci s
fotodokumetacijom.

*za nematerijalna kulturna
dobra*

– osnovnu fotodokumentaciju i/ili odgovarajući tonski odnosno video
analogni ili digitalni zapis dotičnog nematerijalnog kulturnog dobra i drugu
odgovarajuću dokumentaciju.

U zbirku isprava se, prilikom osnivanja ili naknadno, ulažu i svi
dokumenti koji se odnose na vlasništvo, promjene vlasništva, svojstva ili
drugih važnih činjenica i podataka o kulturnom dobru.

Imenik Registra kulturnih dobara

Članak 17.

Imenik Registra izvodi se iz baze podataka Registra sa slje­dećim
izborom podataka:

– naziv kulturnog dobra,

– oznaka Liste u koju je kulturno dobro upisano,

– oznaka vrste kulturnog dobra (nepokretno, pokretno, odnosno
nematerijalno kulturno dobro),

– registarski broj kulturnog dobra,

– smještaj kulturnog dobra (županija, općina/grad, naselje, lokalitet,
adresa, ustanova), te

– ime i prezime odnosno naziv vlasnika/korisnika/imatelja kulturnog
dobra.

Upis u Registar

Članak 18.

Upisi, upisi promjena i
brisanja u Registru obavljaju se na temelju rješenja.

Podaci uneseni u Registar ne
mogu se brisati niti ispravljati, osim u slučajevima predviđenim ovim
Pravilnikom.

Način brisanja i ispravljanja
unesenog podatka određuje se računalnim programom kojim se upravlja bazom
podataka Registra.

Članak 19.

Ispravci u Registru unose se
tako da ostane sačuvan raniji po­da­tak.

Promjene podataka upisuju se
u polje »Naknadni upisi« uz navođenje polja na koje se odnose, te broja i
datuma rješenja na osnovi kojega se upis obavlja.

Činjenice i podaci bitni za
kulturno dobro koji se ne upisuju u odgovarajuća polja Registra, upisuju se u
polje »Naknadni upisi«.

Članak 20.

Kulturno dobro se briše iz
Registra tako da se u polju »Naknadni upisi« navede broj i datum rješenja kojim
je to odlučeno, a u određenom polju označi odgovarajućom oznakom koja će ga
isključiti iz aktivnog dijela baze podataka.

Ispis dobra brisanog iz
Registra precrtat će se dijagonalno, crvenom tintom, a u rubrici »Naknadni
upisi« upisat će se broj i datum rješenja na osnovi kojega je dobro brisano.

Članak 21.

Podaci o osobi koja unosi ili
ispravlja podatak u Registru, te datum i vrijeme unosa i ispravka, upisuju se
automatski i ne mogu se naknadno mijenjati.

Članak 22.

Upisi, promjene i brisanja u
Registru moraju se izvršiti u roku od 30 dana od konačnosti rješenja na osnovi
kojega se upis obavlja.

Objava upisa u Registar

Članak 23.

Svaki upis u Registar objavljuje se u »Narodnim novinama« u roku od 30
dana.

Pri objavi u »Narodnim novinama« uz naznaku Liste u koju je dobro
upisano objavljuje se:

*za nepokretna dobra:*

– naziv nepokretnog dobra, smještaj (županija, općina/grad, naselje,
lokalitet, adresa, odnosno topografski podaci za arheo­loška kulturna dobra),
katastarske čestice područja unutar utvr­đenih prostornih međa za pojedinačna
kulturna dobra, odnosno opis prostornih međa za povijesne cjeline;

*za pokretna dobra:*

– naziv pokretnog dobra odnosno zbirke i njezin smještaj ako je to
moguće;

*za nematerijalna dobra:*

– naziv pod kojim je to dobro poznato i područje, odnosno institucija
gdje se čuva dokumentacija dotičnog nematerijalnog dobra.

Pri objavi upisa preventivno zaštićenih dobara objavljuje se i datum do
kojega vrijedi preventivna zaštita određenog dobra.

Evidencija dobara od lokalnog značenja

Članak 24.

Uprava vodi i evidenciju kulturnih dobara od lokalnog zna­čenja
proglašenih u skladu s člankom 17. Zakona.

Evidencija dobara od lokalnog značenja posebni je dio Registra označen
odgovarajućom oznakom u bazi podataka.

Po završetku kalendarske godine svi upisi evidencije dobara od lokalnog
značenja ispisuju se na papir na način propisan člankom 11. stavak 3. i 4.
ovoga Pravilnika.

U evidenciju dobara od lokalnog značenja unose se na osnovi akta koje je
donijelo nadležno tijelo lokalne samouprave sljedeći podaci:

– redni broj upisa,

– broj i datum akta na osnovi kojega se dobro upisuje,

– smještaj dobra (naselje, lokalitet, adresa, za arheološko dobro:
topografske oznake, za nematerijalno dobro: područje na kojem je poznato),

– naziv dobra,

– identifikacijski podaci koji sadrže sažete povijesne podatke, opis i
stanje,

– ime i prezime naziv i adresa vlasnika/imatelja dobra,

– katastarsku česticu i katastarsku općinu (za nepokretna dobra),

– opis područja zaštićenog dobra (za povijesne cjeline),

– karakterističnu fotografiju, te

– službene bilješke (upisi hipoteke i drugih podataka važnih za
imovinsko-pravni status dobra).

*Oznake nadležnih tijela*

Članak 25.

Oznake nadležnih tijela sastoje se od tri slova od kojih je prvo kratica
za »konzervatorski odjel«, a druga dva označavaju njegovo sjedište:

Konzervatorski odjel u Dubrovniku             KDU

Konzervatorski
odjel u Gospiću                  KGS

Konzervatorski
odjel u Karlovcu                 KKA

Konzervatorski
odjel u Osijeku                   KOS

Konzervatorski
odjel u Požegi                     KPO

Konzervatorski
odjel u Puli                         KPU

Konzervatorski
odjel u Rijeci                      KRI

Konzervatorski
odjel u Splitu                      KST

Konzervatorski
odjel u Šibeniku                  KSI

Konzervatorski
odjel u Varaždinu                KVZ

Konzervatorski
odjel u Zadru                      KZD

Konzervatorski
odjel u Zagrebu                  KZG

Gradski zavod za zaštitu spomenika kulture
i prirode u Zagrebu                                     GZG

Oznake nadležnih tijela koje nisu utvrđene ovim člankom utvrdit će
pomoćnik ministra.

Prijelazne i završne odredbe

Članak 26.

Stupanjem na snagu ovoga Pravilnika Registri spomenika kulture vođeni
prema ranijim propisima zaključit će se s posljed­njim upisanim registarskim
brojem.

Knjige Registra spomenika
kulture nakon što budu zaklju­čene predat će se Upravi koja će ih
mikrofilmirati i pohraniti.

Zbirke isprava registriranih
spomenika kulture prenijet će se u zbirku isprava zaštićenog kulturnog dobra u
skladu s odredbama ovoga Pravilnika.

Članak 27.

Pomoćnik ministra može prema
potrebi za provođenje ovoga Pravilnika donositi posebne upute.

Članak 28.

Stupanjem na snagu ovog
Pravilnika prestaje važiti Pravilnik o Registru kulturnih dobara Republike
Hrvatske (»Narodne novine«, broj 59/00).

Članak 29.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 612-08/01-01-83
Urbroj: 532-03-3/3-01-01
Zagreb, 11. travnja 2001.

Ministar
**dr. sc. Antun Vujić**, v. r.

if !supportEmptyParas endif

Pravilnik, NN 37/2001-652